El I Fòrum de destinació SICTED de la Comunitat Valenciana posa en valor l'aposta de Gandia per l'excel·lència i la sostenibilitat turística
10 abril 2024

## El I Fòrum de destinació SICTED de la Comunitat Valenciana posa en valor l'aposta de Gandia per l'excel·lència i la sostenibilitat turística10 abril 2024Última actualització: 10 abril 2024

![](../gestion/img/514b8057d42270be83c80f4c43c7240b50ad357bf7517201cee68f8921f916e0.jpg)  
  

L'**alcalde de Gandia, José Manuel Prieto**, ha participat aquest matí a l'acte d'obertura del **I Fòrum de destinació SICTED** que, baix el títol **"Un pas cap a la sostenibilitat"** i en l'hotel RH Bayrén & SPA, reuneix durant hui i demà a tècnics, representants polítics, prestadors de serveis i empreses que treballen dins del **Sistema Integral de Qualitat Turística Espanyola en Destinacions (SICTED)**.  
  
Prieto ha donat la benvinguda als assistents a aquestes jornades que suposen un reconeixement al treball ben fet per part de tots els agents implicats. En la seua intervenció ha reafirmat el compromís del seu govern per l'excel·lència i la qualitat turística, desenvolupant un model _"clarament definit i assentat"_ que va possibilitar que Gandia obtingués en la XIV Edició dels Premis SICTED-2024, el segon premi a la categoria de Millor Destinació SICTED de tot Espanya per l'aposta per l'excel·lència turística durant 2023.  
  
Sobre la importància de la implantació del SICTED a la nostra ciutat, la primera autoritat municipal ha incidit que **Gandia és la segona destinació de la Comunitat Valenciana amb més reconeixements SICTED** després d'haver apostat per aquesta metodologia el 2015 i que actualment disposa de **139 serveis turístics amb aquest segell de qualitat als quals s'espera que se'n sumen 32 més aquest any**. A més, Gandia capitalitza aquest projecte a la comarca en tindre 21 municipis de la Safor com a subdestins.  
  
Un altre aspecte que Prieto ha remarcat als assistents és la necessitat de les destinacions turístiques d'estendre el compromís per la qualitat a la sostenibilitat_. "Hem de ser capaços d'adaptar les nostres estratègies i models a la realitat present que exigeix una enorme responsabilitat ambiental per poder continuar sent competitius",_ ha declarat l'alcalde, que ha posat en valor els nombrosos reconeixements de la ciutat en aquest sentit com són les certificacions de Bandera Blava a la Platja Nord i en l'Auir, els tres Plans de Sostenibilitat Turística atorgats pel Ministeri, a més d'una altra desena de reconeixements entre els quals hi ha la "S" de sostenibilitat Turísitica.  
  
_"A Gandia, estem convençuts que una bona ciutat per fer turisme ha de ser primer una bona ciutat per viure i, en aquest sentit, els més de 105 milions d'euros en inversions públiques i privades que tenim en marxa estan marcats per la sostenibilitat",_ ha finalitzat Prieto no sense abans reafirmar el compromís del govern municipal amb la qualitat Turística, el segell SICTED i agrair al sector la seua implicació amb aquesta distinció.

[Twittear](https://twitter.com/share)